অতঃপর তাঁর ঘরের ছাদ ফুঁড়ে জিবরীল আমীন ও মীকায়ীল (আ:)-এর আগমন তাঁর কাছে হয়। তখন তিনি ঘুমন্ত ও জাগ্রত অবস্থার মাঝামাঝি পর্যায়ে ছিলেন। অতঃপর জিবরিল তাঁকে ঐ ঘর থেকে বের করে মসজিদুল হারামের দিকে হাত্বীমের কাছে নিয়ে আসেন। তখন তাঁর মধ্যে ঘুমের ভাব ছিল। এরপর জিবরীল তাঁর সীনা থেকে নাভীর উপর  পর্যন্ত ফেড়ে এবং তাঁর বুক ও পেট থেকে কিছু বের করে সেটাকে যমযম পানি দিয়ে ধুয়ে তাঁর পেটটাকে পাকসাফ করে দেন। তারপর তিনি সোনার একটি তশ্তরী আনেন। যা ঈমান ও হিকমত (শরীআতী জ্ঞান) দ্বারা পরিপূর্ণ ছিল। তদ্বারা তিনি তার সীনাটাকে ভরে দেন এবং তার ফাড়া অংশটা ঠিকঠাক করে দেন। (বুখারী ১ম খন্ড, ৫৪ পৃষ্ঠা, মুসলিম ১ম খণ্ড, ৯২ পৃষ্ঠা, মিশকাত ৫২৬-৫২৭ পৃষ্ঠা)। তাঁর বুক অপারেশনের কারণে তিনি তন্দ্রালু অবস্থায় যখন কাবা শরীফের নিকটবর্তী হিজর তথা হাত্বীমে ছিলেন তখন জিবরীল তার পায়ে টোকা মারেন। তিনি উঠে বসে কাউকে দেখা না পেয়ে শোবার  জায়গায় ফিরে যান। আবার জিবরীল তাঁর পায়ের পাতায় টোকা মারেন। ফলে তিনি উঠে বসেন। এবার জিবরীল তাঁর হাতের নড়াটা ধরেন। অতঃপর তিনি তার সাথে উঠে দাঁড়ান। তারপর মসিজিদুল হারামের দরজার দিকে তিনি রওয়ানা হন। ওখানে একটি সাদা জন্তু ছিল। যা গাধা ও খচ্চরের মাঝামাঝি ছিল। তার দুটি উরুর মধ্যে দুটি ডানা ছিল। যা তার পা দুটির কাছাকাছি ছিল (তফসীরে ত্ববারী, ১৫ খণ্ড, ৩য় পৃষ্ঠা)।